ຄະ​ນະ​ກວດ​ກາ ​ຂອງ​ ສ​ປ​ຊ ເສັດ​ສິ້ນ ​ການ​ໄປ​ຢ້ຽມ​ໂຮງ​ໄຟ​ຟ້າ​ນິວ​ເຄ​ລຍ​ຊາ​ໂປ​ຣິ​ສ​ເຊຍ ຂອງ​ຢູ​ເຄ​ຣນ 
ການ​ສູ້​ລົບ​ກັນ ຍັງ​ດຳ​ເນີນ​ໄປ​ຢູ່ ໃກ້ໆ​ໂຮງ​ໄຟ​ຟ້າ​ນິວ​ເຄ​ລຍ ທີ່​ໃຫຍ່​ທີ່​ສຸດ​ໃນ​ຢູ​ໂຣບ 
ຄະນະພວກນັກຊ່ຽວຊານດ້ານນິວເຄລຍຂອງອົງການສະຫະປະຊາຊາດໄດ້ສຳເລັດເສັດສິ້ນການເຂົ້າໄປກວດກາດ້ານຄວາມປອດໄພແລະຄວາມໝັ້ນຄົງເທື່ອທຳອິດທີ່ໂຮງໄຟຟ້ານິວເຄລຍຊາໂປຣິສເຊຍ ຂອງຢູເຄຣນ ໃນວັນພະຫັດວານນີ້ ໃນຂະນະທີ່ການສູ້ລົບກັນ ລະຫວ່າງກຳລັງທະຫານຣັດເຊຍ ແລະຢູເຄຣນ ພວມມີຂຶ້ນໃກ້ໆກັບໂຮງໄຟຟ້າດັ່ງກ່າວ ຜູ້ອຳນວຍການ ຂອງອົງການພະລັງງານປະລະມານູສາກົນ ທ່ານຣາຟາແອລ ກຣອສຊີ ທີ່ນຳພາຄະນະກວດກາ 14 ຄົນ ໄດ້ກ່າວຕໍ່ພວກນັກຂ່າວວ່າ ອົງການພະລັງງານປະລະມານູສາກົນ “ໄດ້ສ້າງຕັ້ງການສືບຕໍ່ມີໜ້າ” ຢູ່ທີ່ໂຮງໄຟຟ້ານິວເຄລຍທີ່ໃຫຍ່ທີ່ສຸດຂອງຢູໂຣບ ແຕ່ບໍ່ໄດ້ແຈ້ງໃຫ້ຊາບກ່ຽວກັບການຊັ່ງຊາໃນສິ່ງທີ່ທ່ານໄດ້ພົບເຫັນ ຄະນະກວດກາຂອງອົງການສະຫະປະຊາຊາດໄດ້ໄປເຖິງໂຮງໄຟຟ້ານິວເຄລຍດັ່ງກ່າວ ທັງໆທີ່ທ່ານກຣອສຊີກ່າວວ່າ ໄດ້ມີ “ກິດການທາງດ້ານທະຫານເພີ້ມຂຶ້ນ ຮວມທັງໃນຕອນເຊົ້າມື້ນີ້ ” ການໂຈມຕີໄດ້ບັງຄັບໃຫ້ມີການປິດເຕົາປະຕິກອນໜ່ວຍນຶ່ງຂອງໂຮງໄຟຟ້າດັ່ງກ່າວ ກ່ອນຄະນະກວດກາເດີນທາງໄປເຖິງ ແຕ່ທ່ານກຣອສຊີກ່າວວ່າ “ເມື່ອຊັ່ງຊາເບິ່ງການເຫັນດ້ວຍແລະຄັດຄ້ານ ແລະການເດີນທາງມາໃນໄລຍະໄກ ພວກເຮົາຈະບໍ່ຢຸດເຊົາ ” “ພວກເຮົາມີພາລະກິດທີ່ສຳຄັນຫຼາຍຈະຕ້ອງໄດ້ເຮັດ” ຊຶ່ງທ່ານໃຫ້ຂໍ້ສັງເກດແລະກ່າວຕື່ມວ່າ “ພວກເຮົາຈະເລີ້ມໃນທັນທີ ເພື່ອຊັ່ງຊາໃນດ້ານຄວາມໝັ້ນຄົງແລະສະຖານະການດ້ານຄວາມປອດໄພ ຢູ່ທີ່ໂຮງໄຟຟ້າ ” ທ່ານກຣອສຊີ ກ່າວວ່າ “ຂ້າພະເຈົ້າຈະພິຈາລະນາ ເບິ່ງຄວາມເປັນໄປໄດ້ເພືື່ອສ້າງຕັ້ງການສືບຕໍ່ມີໜ້າຂອງອົງການພະລັງງານປະລະມະນູສາກົນ ທີ່ໂຮງໄຟຟ້າ ຊຶ່ງພວກເຮົາເຊື່ອວ່າ ມີຄວາມຈຳເປັນເພື່ອເຮັດໃຫ້ສະຖານະການມີຄວາມທຸ່ນທ່ຽງ ແລະໄດ້ຮັບລາຍງານຄວາມຄືບໜ້າ ຢູ່ເປັນປະຈຳ ແບບໜ້າເຊື່ອຖື ບໍ່ເຂົ້າຂ້າງອອກຂາ ເປັນກາງ ກ່ຽວກັບສະຖານະການ ຢູ່ທີ່ນັ້ນ ” ຣັດເຊຍກ່າວວ່າ ການຍິງໂຈມຕີຂອງຢູເຄຣນ ແມ່ນຕົກຫ່າງຈາກເຕົາປະຕິກອນນ້ຳເບີນຶ່ງຂອງໂຮງໄຟຟ້າພຽງ 400 ແມັດ ໃນວັນພະຫັດວານນີ້ ໃນຂະນະທີ່ລັດຖະບານກີຢິບໄດ້ກ່າຫາກຳລັງຂອງຣັດເຊຍ ໄດ້ທຳການໂຈມຕີເມືອງອີເນີໂຮດາ ບ່ອນທີ່ໂຮງໄຟຟ້າຕັ້ງຢູ່ ແລະເສັ້ນທາງ ທີ່ຄະນະກວດກາຂອງສະຫະປະຊາຊາດເດີນທາງໄປນັ້ນ ໂຮງໄຟຟ້ານິວເຄລຍຊາໂປຣິສເຊຍແມ່ນຢູ່ພາຍໃຕ້ການຄວບຄຸມຂອງຣັດເຊຍນັບແຕ່ຊຸມມື້ທຳອິດໃນການບຸກລຸກ ແຕ່ແລ່ນໂດຍວິສາວະກອນຢູເຄຣນ ຕ່າງຝ່າຍຕ່າງກ່າວຫາຕໍ່ອີກຝ່າຍນຶ່ງວ່າ ເຮັດໃຫ້ໂຮງໄຟຟ້າແຫ່ງນີ້ຕົກຢູ່ໃນອັນຕະລາຍດ້ວຍການສືບຕໍ່ບຸກໂຈມຕີທາງທະຫານຢູ່ໃນຂົງເຂດ